Hraško, Igor, poslanec NR SR (2015-05-21):
Ďakujem pekne za slovo. Kolegyne, kolegovia, vážení občania, diskusia k tomuto bodu trvá už druhý deň. Neviem, či ste si všimli, ale je úplne zbytočné tuná predkladať relevantné argumenty. Je to úplne zbytočné. Za prvé, nie je pomaly ani s kým diskutovať okrem teda podpredsedu vlády, ktorý tu je zastúpený v rámci vládnej strany, a zopár poslancov vládnej strany. Všetky údaje číselné, ktoré tu boli odprezentované, že sú zlé, že to nefunguje, boli proste len tak akože, že to sú len bláboly, to sú vymyslené veci, že to tak nefunguje, že prípadne tomu niekto nerozumie. Je naozaj zbytočné tuná, nie, nie je to zbytočné, je dôležité aj argumentačne podložiť, pretože potom by to niekto mohol v budúcnosti vytýkať, ale to, že to nemá odozvu, to je teda druhá vec, tá smutnejšia. Ja som už v rámci eurofondov kedysi dávnejšie vystúpil k tejto problematike a spomínal som, že som sa zúčastnil jedného zasadania výboru, ktorý dohliada na eurofondy, riadiaceho výboru, a bolo tam, odznelo tam naozaj dosť informácií, to vtedy sme dostali pozvánku ešte ako členovia výboru pre verejnú správu a regionálny rozvoj, tak som tam išiel a poprosil som teda vedúcich, ktorí mali na starosti konanie týchto malých konferencií, aby ma teda pozývali, že nech to nemusí ísť cez výbor, že budem sa kľudne rád zúčastňovať. Okrem oslavných ód, ktoré vtedy odzneli tam na tom riadiacom výbore, ako sa zrýchlilo tempo v čerpaní eurofondov a objemy po predchádzajúcej vláde, som tam už viac nepáchol. Samozrejme, neprišla mi žiadna pozvánka a pre istotu sa to konalo v čase, kedy sa tam poslanci ani zúčastniť veľmi nemohli. Ako som už spomínal viackrát aj v minulosti, eurofondy sú určené hlavne na to, aby zotierali určité disproporcie a prípadne medziregionálne rozdiely. To znamená, že aby potiahli zaostalejšie časti, netýka sa to teda len regiónov, ale v rámci celého Slovenska, tie, ktoré ešte my nemáme tak vyspelé, aby sme sa dotiahli na tú vyspelejšiu časť Európskej únie. Na toto eurofondy majú pomáhať a majú stierať medziregionálne rozdiely. No ja čo badám zatiaľ, tak tie medziregionálne rozdiely sa skôr prehlbujú. Ako sme už viackrát poukázali, u nás sa eurofondy nečerpajú, ale míňajú. Takisto tu znelo už viackrát, že nejaká eurofondová mafia. No, žiaľ, niekto využíva alebo zneužíva peniaze z eurofondov na vlastné obohacovanie sa cez firmy, samozrejme, či už sú to nejakí spriaznenci, to je jedno, teraz nehovorím o konkrétnych osobách, ale niekomu účelovo a tendenčne tieto peniaze prúdia do firmy, do vreciek a tak ďalej. A toto je bieda. A je to práve tým, že pri moci je momentálne táto vláda, ktorá je, ktorá si hovorí sociálnodemokratická, ale, žiaľ, toho sociálneho tam veľa nie je. Lebo naozaj niektorí ľudia trpia. Tam, kde majú starostovia a primátori správne stranícke tričko a sú veľmi priaznivo naklonení súčasnej vládnej garnitúre, tam problém nie je. Ale trpia všetci tí naokolo, ktorí to správne stranícke tričko nemajú. Darmo si podajú žiadosti, väčšinou sú buď vylúčení za drobné veci, vždy sa im tam niečo nájde v projektoch, za čo proste sú vyhodení a nemôžu si tým pádom žiadať o dotáciu z eurofondov alebo peniaze z eurofondov. To sú, samozrejme, tie malé regionálne veci, ktoré sú. A potom, samozrejme, sú veľké čerpania eurofondov na veľké projekty, celoštátne projekty, program OPIS, informatizácia spoločnosti. No a tuná máme viacero už kauzičiek, ktoré boli prezentované. Boli sme nedávno na poslaneckom prieskume v Štatistickom úrade a zistíte, že peniaze, ktoré mal čerpať Štatistický úrad na informatizáciu spoločnosti, alebo v rámci tohto programu OPIS, spravili softvér, všetko beží, dokonca s predstihom bežia veci, ale dostali korekciu. Ale nebol vyšetrovaný pri tom, alebo respektíve nebol skúmaný postup Štatistického úradu, ale postup toho, kto kontroloval ten Štatistický úrad, a to je riadiaci orgán, ktorý je na Úrade vlády. A na základe tohto vznikli korekcie. Všade je to väčšinou paušálne tých 25 %, samozrejme, jedná sa vždycky o iné sumy. Niekde 5 mil., niekde 20 mil., niekde 60 mil. a tieto peniaze sa budú musieť vrátiť do Bruselu, ale keďže už veci sú spracované, niekto ich bude musieť zaplatiť. No budú sa musieť vytiahnuť zo štátneho rozpočtu! Ale však teraz nebude problém, lebo však sprivatizoval sa Telekom, Fico, ktorý bol veľký protiprivatizér, tak teraz sprivatizoval Telekom, Cargo a tak ďalej. Takže bude asi z čoho, lebo peniaze sú na to a prídu do toho štátneho rozpočtu. Ale je to bieda. Naozaj, peniaze z eurofondov nepomáhajú všetkým občanom Slovenska, len vybraným. Len vybraným skupinám a len vybraným regiónom. A to je smutné, to je bieda. Pretože naozaj, ak niekto vládne a tvári sa, že získal dôveru všetkých občanov vo voľbách, tak by mal robiť pre všetkých občanov. Ale tuná to skôr vyzerá, že naozaj tých 25 %, ktorí mu dali tú dôveru, tak on vládne len pre tých 25 percent. Tak ale potom sa treba opýtať v roku 2016 vo voľbách, teda že koho tu chceme mať. Či tých 25 %, ktorý bude len vládnuť pre 25 %, respektíve pomáhať, alebo naozaj pre všetkých? Takže eurofondy, uvidíme, koľko nám vlastne Brusel odobrí. Či sa vrátia do Bruselu 4 mld., 2 mld., pár stoviek miliónov? Čo nám z toho vlastne ostane a čo budeme musieť sanovať z vlastného vrecka? A to, čo budeme musieť sanovať z vlastného vrecka, to mohli byť určené peniaze na výstavbu diaľnic a rýchlostných ciest na Slovensku. Nie cez PPP projekty, priamo z rozpočtu. Pretože teraz sa tie peniaze v rozpočte budú musieť nájsť, z ktorých sa to bude sanovať. To sú peniaze, ktoré mohli ísť učiteľom na zvýšenie platov, to sú peniaze, ktoré mohli ísť na zvýšenie platov zdravotným sestrám, to sú peniaze, ktoré mohli ísť do zdravotníctva, do školstva a mohli ísť do kultúry. Aj v rámci kultúry sa malo digitalizovať strašne veľa vecí a akosi pôvodné plány, pôvodné zámery kdesi pokuľhávajú, pretože sa nezdigitalizovalo ani zďaleka to, čo sa zdigitalizovať malo. Samozrejme, robia sa účelové korektúry, korekcie. Keď sa vie, že sa už niečo nestihne, tak sa povie, že no, museli sme to prehodnotiť, lebo sme zistili, že to nejde. A takto je to všade. Žiaľ, je to bieda, takto potom dopadá čerpanie našich eurofondov, ale niekto sa tým hrdil na začiatku, že ako sme zrýchlili čerpanie eurofondov, ako sme to naštartovali, ako to ide, všetko funguje. A teraz zistíme, že to nefunguje, meškáme, nedá sa, vraciame. Žiaľ, takáto je situácia. Ďakujem.